Legal Document

Category: 7

Text:
Όροι υγειονομικού ελέγχου, που διέπουν τις συναλλαγές μεταξύ της Ελλάδας και των άλλων κρατών μελών των Ευρωπαϊκών Κοινοτήτων και τις εισαγωγές από τρίτες χώρες νωπών κρεάτων πουλερικών, σε συμμόρφωση προς την Οδηγία 91/494/ΕΟΚ του Συμβουλίου.Άρθρο 1 Σκοπός (άρθρο 1 της Οδηγίας 91/494/ΕΟΚ) Σκοπός του παρόντος Δ/τος είναι ο καθορισμός των συνθηκών υγειονομικού ελέγχου, που διέπουν το εμπόριο μεταξύ της Ελλάδας και των άλλων κρατών των Ευρωπαϊκών Κοινοτήτων και τις εισαγωγές από τρίτες χώρες νωπού κρέατος πουλερικών, σε συμμόρφωση προς την Οδηγία 91/494/ΕΟΚ του Συμβουλίου της 26ης Ιουνίου 1991 «σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές νωπών κρεάτων πουλερικών από τρίτες χώρες» (Ε.Ε. αρ. L.268 της 24.9.1991, σελ. 35). Άρθρο 2 Ορισμοί (άρθρο 2 της Οδηγίας 91/494/ΕΟΚ) Για την εφαρμογή του παρόντος Δ/τος ισχύουν οι ορισμοί του άρθρου 2 του Π. Δ/τος 211/1992 (Α 100) και ιδίως οι ορισμοί των πουλερικών. Επιπλέον, νοείται ως: α) «κρέας»: όλα τα μέρη των πουλερικών, που είναι κατάλληλα προς ανθρώπινη κατανάλωση. β) «νωπό κρέας»: το κρέας, συμπεριλαμβανομένου του κρέατος που είναι συσκευασμένο σε κενό ή υπό ελεγχόμενη ατμόσφαιρα, το οποίο δεν έχει υποβληθεί, με σκοπό τη διατήρησή του, σε άλλη επεξεργασία πλην της απλής ψύξης. ΚΕΦΑΛΑΙΟ Ι Κανόνες για το εμπόριο μεταξύ της Ελλάδας και των άλλων κρατών μελών των Ευρωπαϊκών Κοινοτήτων Άρθρο 3 1.Για να αποτελέσει αντικείμενο εμπορίου μεταξύ της Ελλάδας και των άλλων κρατών μελών, το νωπό κρέας πρέπει να έχει ληφθεί από πουλερικά τα οποία: 1)έχουν παραμείνει από την επώασή τους στο έδαφος της Κοινότητας ή έχουν εισαχθεί από τρίτες χώρες, σύμφωνα με τις απαιτήσεις του Κεφαλαίου ΙΙΙ του Π. Δ/τος 211/1992 (Α 100), 2)προέρχονται από εκμετάλλευση η οποία: - δεν υπόκειται σε μέτρα υγειονομικού ελέγχου για κάποια νόσο των πτηνών, - δεν ευρίσκεται εντός ζώνης, η οποία έχει κηρυχθεί ως μολυσμένη από τη γρίππη ή την ψευδοπανώλη των πτηνών, 3)κατά τη μεταφορά τους προς το σφαγείο, δεν έχουν έλθει σε επαφή με πτηνά μολυσμένα από τη γρίππη ή την ψευδοπανώλη των πτηνών. Η μεταφορά αυτή απαγορεύεται δια μέσου ζώνης η οποία έχει κηρυχθεί ως μολυσμένη από τη γρίππη ή την ψευδοπανώλη των πτηνών, εκτός αν πραγματοποιείται δια μέσου της ζώνης αυτής από τους μεγάλους οδικούς ή σιδηροδρομικούς άξονες, 4)έχουν σφαγεί σε σφαγεία στα οποία, κατά τη στιγμή της σφαγής τους, δεν έχει διαπιστωθεί κανένα κρούσμα γρίππης ή ψευδοπανώλης των πτηνών. Το νωπό κρέας, για το οποίο υπάρχει η υποψία ότι μολύνθηκε στο σφαγείο, στο εργαστήριο κοπής, στην αποθήκη ή κατά τη μεταφορά, πρέπει να αποκλείεται από το εμπόριο, 5)φέρουν σήμα σύμφωνα με τα άρθρα 4 και 5 του παρόντος Δ/τος, 6)συνοδεύονται από πιστοποιητικό καταλληλότητας που προβλέπεται στο Παράρτημα ΙV του Π. Δ/τος 959/1981 (Α 241), όπως συμπληρώθηκε σύμφωνα με το άρθρο 13 του παρόντος. 2.Το παρόν Κεφάλαιο δεν θίγει τις διατάξεις που διέπουν το κρέας: - που προέρχεται στις προσωπικές αποσκευές ταξιδιωτών και προορίζεται για την προσωπική τους κατανάλωση, - αποτελεί αντικείμενο μικρών αποστολών προς ιδιώτες, εφόσον δεν πρόκειται για αποστολές εμπορικού χαρακτήρα, - που βρίσκεται σε μεταφορικά μέσα που εκτελούν διεθνή δρομολόγια και προορίζεται για τη διατροφή του προσωπικού και των επιβατών. Άρθρο 4 (άρθρο 4 της Οδηγίας 91/494/ΕΟΚ) Το νωπό κρέας πουλερικών, το οποίο καλύπτεται από το παρόν Δ/γμα, πρέπει να φέρει το σήμα καταλληλότητας, που προβλέπεται στο άρθρο 3 παράγραφος 1 περίπτωση α στοιχείο εε) του Π. Δ/τος 959/81 (Α 241), εφόσον ανταποκρίνεται στις απαιτήσεις του άρθρου 3 παρ. 1 του παρόντος Δ/τος και προέρχεται από ζώα σφαγέντα με τις προϋποθέσεις υγιεινής, που ορίζει το Π. Δ/γμα 959/81 (Α241). Άρθρο 5 1.Κατά παρέκκλιση του άρθρου 4 του παρόντος Δ/τος και εφόσον δεν προορίζεται για το εμπόριο εντός της Ευρωπαϊκής Κοινότητας ως νωπό κρέας, το νωπό κρέας που δεν ανταποκρίνεται στις διατάξεις του άρθρου 3 παρ. 1 σημεία β, γ και δ, μπορεί παραταύτα να φέρει σήμα σύμφωνα με το άρθρο 3 παρ. 1 περίπτωση α) στοιχείο εε) του Π. Δ/τος 959/81 (Α 241), υπό την προϋπόθεση, ότι το σήμα που προβλέπεται από τη διάταξη αυτή: 1)είτε επικαλύπτεται αμέσως από άλλο σήμα κατά τρόπο ώστε, το σήμα καταλληλότητας, που προβλέπεται στα στοιχεία α) και β) της παραγράφου 2 του Κεφαλαίου VΙ του Παραρτήματος Ι του Π. Δ/τος 959/81, να καλύπτεται από ένα σταυρό ο οποίος αποτελείται από δύο κάθετα ευθύγραμμα τμήματα και ο οποίος τίθεται λοξά, ούτως ώστε το κέντρο του να συμπίπτει με το κέντρο του σήματος της σφραγίδας ενώ οι ενδείξεις της σφραγίδας παραμένουν ευανάγνωστες, 2)είτε αντικαθίσταται αμέσως από ένα ενιαίο ειδικό σήμα που αποτελείται από το σήμα καταλληλότητας που ορίζεται στα στοιχεία α) και β) της παραγράφου 2 του Κεφαλαίου VΙ του Παραρτήματος Ι του Π. Δ/τος 959/1981, επικαλυμένο, όπως αναφέρεται υπό στοιχείο α) της παρούσης παραγράφου. Για την κατοχή και τη χρήση των οργάνων σήμανσης, εφαρμόζονται κατ αναλογία οι διατάξεις της παραγράφου 1 του Κεφαλαίου VΙ του Παραρτήματος Ι του Π. Δ/τος 959/1981. 2.Το κρέας που αναφέρεται στην παράγραφο 1 πρέπει να λαμβάνεται, να τεμαχίζεται, να μεταφέρεται ή να αποθηκεύεται σε διαφορετικό χώρο ή χρόνο από το κρέας, που προορίζεται για το ενδοκοινοτικό εμπόριο νωπού κρέατος, πρέπει δε να χρησιμοποιείται κατά τέτοιο τρόπο ώστε να αποφεύγεται η εισαγωγή του στα προϊόντα με βάση το κρέας που προορίζονται για το ενδοκοινοτικό εμπόριο, εκτός αν έχει υποβληθεί σε επεξεργασία, σύμφωνα με το άρθρο 4 παράγραφος 1 του Π. Δ/τος 485/1985 (Α 175), όπως τροποποιήθηκε από το Π. Δ/γμα 371/89 (Α 165). Άρθρο 6 (άρθρο 6 της Οδηγίας 91/494/ΕΟΚ) Οι διατάξεις του Π. Δ/τος 420/93 (Α 179) Μέρος Α εφαρμόζονται ιδίως όσον αφορά τη διοργάνωση των ελέγχων που πρέπει να διενεργούνται από το κράτος μέλος προορισμού, τη συνέχεια που πρέπει να δίνεται στους ελέγχους αυτούς και τα μέτρα διασφάλισης που πρέπει να εφαρμόζονται. Άρθρο 7 (άρθρο 7 της Οδηγίας 91/494/ΕΟΚ) Όταν διενεργείται έλεγχος από τους εμπειρογνώμονες κτηνιάτρους της Επιτροπής των Ευρωπαϊκών Κοινοτήτων, οι αρμόδιες κτηνιατρικές αρχές συνεργάζονται και παρέχουν κάθε αναγκαία βοήθεια προς τους εν λόγω εμπειρογνώμονες για την εκπλήρωση της αποστολής τους. ΚΕΦΑΛΑΙΟ ΙΙ Κανόνες για τις εισαγωγές από τρίτες χώρες Άρθρο 8 1.Το νωπό κρέας που εισάγεται στην Ελλάδα, πρέπει να ανταποκρίνεται στις προϋποθέσεις των άρθρων 9 και 10 του παρόντος Δ/τος. 2.Το παρόν κεφάλαιο δεν εφαρμόζεται: 1)στο κρέας που περιέχεται στις προσωπικές αποσκευές των ταξιδιωτών και προορίζεται για την προσωπική τους κατανάλωση, εφόσον η μεταφερόμενη ποσότητα δεν υπερβαίνει το 1 χιλιόγραμμο και εφόσον οι ταξιδιώτες έρχονται από τρίτη χώρα ή τμήμα τρίτης χώρας που αναφέρεται στον κατάλογο, ο οποίος καταρτίζεται από την Επιτροπή των Ευρωπαϊκών Κοινοτήτων (Ε.Κ.) και από τις οποίες δεν απαγορεύεται η εισαγωγή, 2)στο κρέας που αποτελεί αντικείμενο μικρών αποστολών προς ιδιώτες, εφόσον δεν πρόκειται για αποστολές εμπορικού χαρακτήρα και η αποστελλόμενη ποσότητα δεν υπερβαίνει το 1 χιλιόγραμμο και εφόσον το κρέας προέρχεται από τρίτη χώρα ή από τμήμα τρίτης χώρας, που αναφέρεται στον κατάλογο, ο οποίος καταρτίζεται από την Επιτροπή των Ευρωπαϊκών Κοινοτήτων (Ε.Κ.) και από τις οποίες δεν απαγορεύται η εισαγωγή, 3)στο κρέας που ευρίσκεται επί μεταφορικών μέσων που εκτελούν διεθνή δρομολόγια και προορίζεται για τη διατροφή του προσωπικού και των επιβατών. Το κρέας αυτό και τα υπολείματα μαγειρείου που προέρχονται από αυτό πρέπει να καταστρέφονται μετά την εκφόρτωσή τους. Η καταστροφή αυτή είναι δυνατόν να μην πραγματοποιείται εάν το κρέας μεταφορτώνεται από το μεταφορικό αυτό μέσο σε άλλο, είτε απ ευθείας, είτε τεθεί προσωρινά υπό τελωνειακό έλεγχο. Άρθρο 9 (άρθρο 10 της Οδηγίας 91/494/ΕΟΚ) Το νωπό κρέας πρέπει να προέρχεται από χώρες απαλλαγμένες από τη γρίππη και την ψευδοπανώλη των πτηνών. Άρθρο 10 (άρθρο 12 της Οδηγίας 91/494/ΕΟΚ) Το νωπό κρέας πουλερικών, όταν εξάγεται, πρέπει να συνοδεύεται από πιστοποιητικό το οποίο εκδίδεται από επίσημο κτηνίατρο της τρίτης χώρας εξαγωγής. Το πιστοποιητικό πρέπει: α) να χορηγείται την ημέρα της φόρτωσης για αποστολή προς τη χώρα προορισμού, β) να συντάσσεται στην ελληνική γλώσσα, στη γλώσσα της χώρας προορισμού και σε μία γλώσσα της χώρας, όπου διενεργείται ο έλεγχος κατά την εισαγωγή, γ) να συνοδεύει την αποστολή στο πρωτότυπο, δ) να βεβαιώνει ότι το εν λόγω νωπό κρέας ανταποκρίνεται στις προϋποθέσεις του παρόντος Π. Δ/τος και στις προϋποθέσεις για τις εισαγωγές από τρίτη χώρα, ε) να αποτελείται από ένα μόνο φύλλο, στ) να προορίζεται για ένα μόνο αποδέκτη. Το υπόδειγμα πρέπει να είναι σύμφωνο προς το υπόδειγμα που καταρτίζεται σύμφωνα με την κοινοτική διαδικασία του άρθρου 18 της Οδηγίας 91/494/ΕΟΚ (Ε.Ε. αρ. L.268 σελ. 35). Άρθρο 11 (άρθρο 15 της Οδηγίας 91/494/ΕΟΚ) Οι κανόνες και οι γενικές αρχές που εφαρμόζονται κατά τη διεξαγωγή των ελέγχων στις τρίτες χώρες ή κατά τους ελέγχους του κρέατος πουλερικών εισαγόμενου από τρίτες χώρες, καθώς και τα μέτρα διασφάλισης, που πρέπει να ληφθούν, ορίζονται στο Π. Δ/γμα 420/93 (Α 179) Μέρος Γ. Άρθρο 12 1.Το καθεστώς που διέπει τις εισαγωγές κρέατος πουλερικών από τρίτες χώρες δεν πρέπει να είναι ευνοϊκότερο από το καθεστώς που διέπει το εμπόριο μεταξύ της Ελλάδας και των άλλων κρατών μελών των Ευρωπαϊκών Κοινοτήτων (Ε.Κ.), σύμφωνα με το Π. Δ/γμα 959/1981 (Ά241 ) και τις απαιτήσεις του άρθρου 7 του Π. Δ/τος 420/93 (Α 179) μέρος Α. 2.Οι αρμόδιες κτηνιατρικές αρχές του Υπουργείου Γεωργίας μπορούν να διενεργούν επιθεωρήσεις, σύμφωνα με την υφιστάμενη νομοθεσία, στις εγκαταστάσεις των τρίτων χωρών, οι οποίες δεν έχουν επιθεωρηθεί με την κοινοτική διαδικασία. Άρθρο 13 Το Παράρτημα ΙV του Π. Δ/τος 959/1981 (Α 242) τροποποιείται ως εξής: 1.Ο τίτλος τροποποιείται ως εξής: «ΠΙΣΤΟΠΟΙΗΤΙΚΟ ΥΓΕΙΟΝΟΜΙΚΟΥ ΕΛΕΓΧΟΥ ΚΑΙ ΚΑΤΑΛΛΗΛΟΤΗΤΑΣ » 2.Το σημείο ΙV έχει ως εξής: «ΙV. Βεβαίωση: Ο υπογράφων, επίσημος κτηνίατρος, πιστοποιώ: 1)Ότι το προανεφερόμενο κρέας πουλερικών (1 ) πληροί τις απαιτήσεις της Οδηγίας 91/494/ΕΟΚ (Ε.Ε.L.268/35 της 24.9.91 ) για τις συνθήκες υγειονομικού ελέγχου, που διέπουν το ενδοκοινοτικό εμπόριο και τις εισαγωγές νωπών κρεάτων πουλερικών από τρίτες χώρες, καθώς και τις απαιτήσεις του άρθρου 3 παρ. 1 δεύτερο εδάφιο της ως άνω Οδηγίας, αν τα κρέατα προορίζονται για κράτος μέλος ή τμήμα κράτους μέλους που έχει κηρυχθεί απαλλαγμένο από την ψευδοπανώλη των πτηνών, 2)- ότι το προαναφερόμενο κρέας πουλερικών (4), ότι οι συσκευασίες του προαναφερόμενου κρέατος (4) φέρουν σήμα που αποδεικνύει ότι: το κρέας προέρχεται από ζώα σφαγέντα σε εγκεκριμένα σφαγεία (4), το κρέας τεμαχίστηκε σε εγκεκριμένο εργαστήριο τεμαχισμού (4), 3)ότι το κρέας αυτό έχει αναγνωρισθεί κατάλληλο για την ανθρώπινη κατανάλωση μετά από κτηνιατρική επιθεώρηση που πραγματοποιήθηκε σύμφωνα με την Οδηγία 71/118/ΕΟΚ του Συμβουλίου της 15ης Φεβρουαρίου 1971 σχετικά με τα υγειονομικά προβλήματα στο εμπόριο νωπού κρέατος πουλερικών» (Ε.Ε.L.55/23 της 8.3.1971), 4)ότι τα οχήματα ή μηχανές μεταφοράς, καθώς και οι συνθήκες φόρτωσης της αποστολής αυτής συμμορφώνονται προς τις απαιτήσεις υγιεινής που καθορίζονται στην Οδηγία 71/118/ΕΟΚ». 3.Η υποσημείωση (1) αντικαθίσταται από το ακόλουθο κείμενο: «(1 ) Νωπό κρέας πουλερικών: το νωπό κρέας που προέρχεται από τα ακόλουθα είδη: κότες, γαλοπούλες, φραγκόκοτες, πάπιες, χήνες, ορτύκια, περιστέρια, φασιανούς και πέρδικες που ζουν σε κατοικίδια κατάσταση και δεν έχουν υποστεί καμμία επεξεργασία για να εξασφαλιστεί η συντήρησή τους». Η ισχύς του παρόντος Διατάγματος αρχίζει από την 1 η Μαΐου 1992. Στον Υφυπουργό Γεωργίας αναθέτουμε τη δημοσίευση και εκτέλεση του παρόντος Προεδρικού Διατάγματος.